Orden di Oranje-Nassau

E Orden di Oranje-Nassau ta un condecoracion real Hulandes cu ta consisti di seis grado. Un nombramento den e orden ta ser otorga den casonan di prestacionnan particular pa y den comunidad. Orden di Oranje-Nassau ta e condecoracion Hulandes di mas importante y mas otorga desde su lansamento.

Conforme articulo 2 di e Reglemento di Orden di Leon Hulandes y Orden di Oranje-Nassau ta papia di prestacion meritorio ora un persona:
 pa basta tempo a haci esfuerzo pa comunidad of a stimula otronan, of
 a realisa un of mas prestacion remarcabelmente of 
 a presta trabou di un balor particular pa y den comunidad.
En general mester pensa riba logronan duradero na beneficio di comunidad cu enfasis riba boluntarismo. Un ehempel comun ta trabou boluntario riba tereno social y cultural.

Cada aña na ocacion di celebracion di Dia di Rey ta condecora residentenan di e paisnan di Reino Hulandes. Ta asumi cu e condecorado di Aruba na 2021, Mary Benjamin di 110 aña, ta e persona mas bieu cu a yega di wordo condecora den un orden civil Hulandes.

 Historia 
E Orden di Oranje-Nassau a wordo institui dia 4 di april 1892 pa Emma van Waldeck-Pyrmont na fabor di su yiu muhe mas jong, e futuro Reina Wilhelmina di Reino Hulandes. E ta un orden civil y militar di Hulanda. E orden a tuma su nomber for di e famia real Hulandes, Cas di Oranje-Nassau.

For di su creacion, e orden a conoce varios cambio, incluyendo ampliacion di e cantidad di titulo y ahuste den e criterio pa otorgamento. Durante e añanan, e orden a keda otorga na un amplio gama di hende, incluyendo cientifico, artista, politico, personal militar y lidernan civico. Ta un forma pa Reino Hulandes expresa gratitud pa e esfuerso y meritonan di su ciudadanonan.

 Grado 
E orden ta conta cu seis grado desde su reforma na 1994. Esakinan ta:thumb|left|50x200px
 Cabayero Gran Cruz (Ridder Grootkruis)
 Gran Oficial (Grootofficier)
 Comendador (Commandeur)
 Oficial (Officier)
 Cabayero (Ridder)
 Miembro (Lid, cu ta reemplasa e antiguo titulo honorario).                                    

Banda di e seis grado aki tin e grado di Gran Maestro cu ta reserva pa e monarka di Reino Hulandes.

 Obligacion 
Un condecacion real ta wordo otorga pa uzo temporario (asina yama bruikleen). E medaya mester wordo debolbe despues di promocion pa un rango mas halto, un condena di Corte of fayecimento di e condecorado. 

Mayoria di e condecoradonan casi no ta bisti nan condecoracion mes, fuera di e dia di su otorgamento. Esaki ta debi na e instruccionnan estricto tocante su bistimento; esta ki ora esaki ta permiti y ki paña ta rekeri. En general esaki ta solamente na ocacionnan oficial unda e ta indica explicitamente den e invitacion.

Personanan decora tambe por pidi contra pago un version miniatura. E instruccionnan pa esaki ta  menos estricto, permitiendo pa bisti esaki na ocacionnan festivo, hopi biaha den oranan di anochi y acompaña pa paña apropiá.Thomas van der Kolk, Mag je een lintje verkopen, destentor.nl (26 di april 2025)

 Mira tambe 
 Lista di Condecoradonan den Orden di Oranje-Nassau di Teritorio Caribense di Reino Hulandes

Category:Sociedad